আশির দশকে আমরা যখন চারুকলার পাঠ নিতে ঢাকায় চারুকলা ইন্সটিটিউটে সব ডাকসাইটে শিল্পীদের মধ্যে ম্রিয়মাণ স্বরে নিজেদের শিল্প তৎপরতায় ব্যস্ত, তখন কিবরিয়া ব্যক্তিত্বের ভিন্নতা আমাদের মোহিত করত। তাঁর ভাষণের স্বল্পতা একটা বাড়তি আকর্ষণ তৈরি করত। প্রিন্ট-ম্যকিং ডিপার্টমেন্টে রঙের উজ্জ্বলতার বিরুদ্ধে আমাদের যে পজিশন, তা কিবরিয়া ও শফিউদ্দিন আহমেদের পরিশীলিত চিত্রভাষার সূত্রে পাওয়া। মূলত কিবরিয়ার কণ্ঠ অনুকরণ করাটাই আমাদের মধ্যে ধর্মবৎ আবেগের জন্ম দিত। এর ফল যে ভালো হয়েছে, তা বলা যায় না। রীতি মানার আনন্দ আছে, আবার তার থেকে শিক্ষাও নেয়া যায়—শেষের বিষয়টাই আমাদের শিল্পী হিসেবে আবির্ভূত হবার পিছনে ইন্ধন জুগিয়েছে।